પ્રેમનાં આપણાં આવા બધા જ દાવા ખોટા છે, એવું આપણને કોઈ કહે તો આપણને આંચકો જરૂર લાગશે, અને એકવાર આપણને આપણાં અંતરમાં ડોકિયું કરવાનું મન થશે. આપણી અંદર પ્રેમનું પુષ્પ ખરેખર ખીલ્યું છે કે નહીં?, એ જોવાનું પણ મન થશે. જીવનમાં પ્રેમના પુષ્પના પરિમલને ચોતરફ પ્રસરાવવાનો ભેખ ધારણ કરીને બેઠેલા એક સંતની પાસે એક પંડિત મહાશય આવે છે અને સંતને દીક્ષા આપવા વિનંતી કરે છે. ત્યારે એ વિદ્વાન પંડિતને તેઓ આ જ પ્રશ્ન પૂછે છે કે, જીવનમાં તમે એકાદ વ્યક્તિને પણ સાચા હૃદયથી પ્રેમ કર્યો છે ખરો? જો તમે કોઈનેય પણ ક્યારેય પ્રેમ કર્યો નહી હોય તો પ્રભુના પ્રેમની દીક્ષા મેળવવાના તમે અધિકારી નથી.